Document ID: /roh_data/filtered/fineweb-2-filterrobots_roh.jsonl.gz/71325

Sin invit da la regenza ha l'ambassadur da la Georgia en Svizra, Irakli Kurashvili, visità oz il chantun Grischun.
L'ambassadur georgian Irakli Kurashvili è vegnì retschavì oz en la Chasa grischa a Cuira dal president da la regenza Mario Cavigelli e dal chancelier Claudio Riesen. Suenter il barat dals salids uffizials è in gentar cuminaivel stà sin il program.
La regenza grischuna tgira annualmain contacts cun represchentantas e represchentants da stadis esters en Svizra. Quests discurs èn elements impurtants da las relaziuns externas dal chantun. Cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. Autras visitas servan en emprima lingia a barattar experientschas sin il champ cultural, economic e politic.
Fotografia agiuntada:
L'ambassadur Irakli Kurashvili (amez) vegn beneventà en la Chasa grischa dal president da la regenza Mario Cavigelli (a sanestra) e dal chancelier Claudio Riesen.
Gremi: regenza
Funtauna: rg chanzlia chantunala dal Grischun